Mathata a bommè ba ba sa leng basha ba kopanang le one gantsi a ama bana ba bone ka tsela e e sa siamang. Buka ya Teen Moms—The Pain and the Promise ya re masea a bommè ba ba sa leng basha “gantsi a nna le boima jo bo kwa tlase ga jo bo tlwaelegileng jwa mmele, a na le malwetse a le mantsi a bana, a swa ka bontsi, ga a bone tlhokomelo e e lekaneng ya kalafi e bile ga a fepiwe sentle; gantsi a lebana le thubakanyo, mme a gola ka bonya go feta masea a bommè ba ba godileng.” Tota e bile, bana ba ba tshotsweng ke bommè ba ba sa leng basha gantsi go direga gore le bone ba nne bommè ba sa le basha. Le fa go ntse jalo, a go ka kgonega gore batho ba ba senyang lefatshe ba le senye mo le ka se tlholeng le baakanngwa? Nnyaa le e seng! Go farologana le batho ba ba kgonang go dira dilo, Jehofa o “kgona go dira dilo tsotlhe.” (Jobe 42:2) Ke lone lebaka la go bo a ka re tlhomamisetsa jaana: “Lefoko la me le le tswang mo molomong wa me le tla . . . atlega.” (Isaia 55:11) Ka jalo, re ka tlhomamisega gore “Modiri wa rona” ga a kitla a letlelela sepe gore se mo thibele go diragatsa boikaelelo jwa gagwe mo lefatsheng. (Pesalema 95:6) Boikaelelo joo ke bofe mme Modimo o tla bo diragatsa jang?